ଭୁବନେଶ୍ୱର ଫେବ୍ରୁଆରୀ ୧୫(ଲୋକାଲ ୱାୟାର): ୨୦୦୧-୦୨ମସିହା ଜନଗଣନା ଅନୁଯାୟୀ ରାଜ୍ୟରେ ସର୍ବମୋଟ ୧,୨୯,୯୫୮ଜଣ କାରିଗର ହସ୍ତଶିଳ୍ପରେ ଜୀବିକା ଉପାର୍ଜନ କରୁଛନ୍ତି ।
ଏଥିସହିତ ଶିଳ୍ପୀଗ୍ରାମ ଯୋଜନାରେ ସ୍ୱୟଂ ସହାୟକ ଗୋଷ୍ଠୀ(ଏସଏଚଜି)ର ହସ୍ତଶିଳ୍ପଭିତ୍ତିକ କାରିଗରମାନଙ୍କ ସାମର୍ଥ୍ୟ ବୃଦ୍ଧି ପାଇଁ ତାଲିମ ପ୍ରଦାନ କରାଯାଉଛି ।
ଶିଳ୍ପୀ ଉନ୍ନତି ଯୋଜନାରେ କାରିଗରମାନଙ୍କୁ ବ୍ୟାଙ୍କ ଋଣ ନିମନ୍ତେ ସହାୟତା ରାଶି ପ୍ରଦାନ, ବାହ୍ୟଜ୍ଞାନ ଆହରଣ ପାଇଁ ଯାତ୍ରା ନିମନ୍ତେ ସହାୟତା ପ୍ରଦାନ, ହସ୍ତଶିଳ୍ପ ପ୍ରଦର୍ଶନୀ ମାଧ୍ୟମରେ ବିକ୍ରିବଟା ପାଇଁ ସହାୟତା ପ୍ରଦାନ, ଆର୍ଥିକ ଅନଗ୍ରସର ଶିଳ୍ପୀମାନଙ୍କୁ କାର୍ଯ୍ୟଶାଳା ତଥା ବାସଗୃହ ନିର୍ମାଣ ପାଇଁ ଆର୍ଥିକ ସହାୟତା ପ୍ରଦାନ ଏଥିସହିତ ହସ୍ତଶିଳ୍ପ ସଚେତନତା ଶିବିର ଆୟୋଜନ ହେଉଛି ।
ଭୁବନେଶ୍ୱର, ଫେବ୍ରୁଆରୀ ୨(ଲୋକାଲ ୱାୟାର): ଭୁବନେଶ୍ୱରରେ ଚାଲିଥିବା ଆଦିବାସୀ ମେଳାକୁ ଗତ ୭ଦିନରେ ୭ ଲକ୍ଷରୁ ଅଧିକ ଲୋକ ବୁଲିଥିବା ବେଳେ ସାଢ଼େ ୩ କୋଟି ଟଙ୍କାରୁ ଅଧିକ କାରବାର ହୋଇଥିବା ରବିବାର କହିଛନ୍ତି ମେଳା ଦାୟିତ୍ୱରେ ଥିବା ଓଡ଼ିଶା ଅନୁସୂଚିତ ଜାତି ଓ ଜନଜାତି ତାଲିମ ପ୍ରତିଷ୍ଠାନର ନିର୍ଦ୍ଦେଶକ ତଥା ସ୍ୱତନ୍ତ୍ର ସଚିବ ଡକ୍ଟର ଅଖିଳ ବିହାରୀ ଓତା ।
ଜାତୀୟ ଜନଜାତି ନୃତ୍ୟ ମହୋତ୍ସବରେ ସପ୍ତମ ସଂଧ୍ୟାରେ ମହାରାଷ୍ଟ୍ରର ପରନି ନୃତ୍ୟ, ଗୁଜରାଟର ଗାମିତି ନୃତ୍ୟ ଏବଂ ଡୁଙ୍ଗରଦେବ ନୃତ୍ୟ, ସିକିମର ତାମଙ୍ଗ୍ ନୃତ୍ୟ, ହିମାଚଳ ପ୍ରଦେଶ, ମଣିପୁରର ଡାପାଚୋନ୍ ହର୍ଣ୍ଣବିଲ୍ ନୃତ୍ୟ, ନାଗାଲାଣ୍ଡର ହାଣ୍ଡୁ ନୃତ୍ୟ, ଅରୁଣାଚଳ ପ୍ରଦେଶର ଏମେରେଲୋ ନୃତ୍ୟ, ଆସାମର ଝୁମର ନୃତ୍ୟ, ସମେତ ଓଡ଼ିଶାର ଧୁରୁଆ ଜନଜାତିଙ୍କ ବିରଲୀ ନୃତ୍ୟ ଖୁବ୍ ଚିତ୍ତାକର୍ଷକ ହୋଇଥିଲା ।
ଏଥି ସହିତ ଜନଜାତି ହାଟରେ ମିଳୁଥିବା ଆଦିବାସୀ ମାନଙ୍କର ହାତ ତିଆରି ଫୁଲ ଝାଡ଼ୁ, ବଢ଼ି, ଆଚାର, ମାଣ୍ଡିଆ ମିଶ୍ଚର, ମସଲା ଜାତ ଦ୍ରବ୍ୟ, ଖଲି, ଦନା, ବିଭିନ୍ନ ପ୍ରକାର ଗୃହ ସାମଗ୍ରୀ ସହିତ ବାଉଁଶ ତିଆରି ବିଭିନ୍ନ ହସ୍ତଶିଳ୍ପ ଇତ୍ୟାଦିକୁ ଲୋକେ ଅଧିକ ଭାବେ ଖରିଦ କରୁଛନ୍ତି ।
ବାରିପଦାରୁ ଆସୁଥିବା ଛୋଟ ଆଳୁ ଓ ରାୟଗଡାର ହଳଦୀକୁ ବି ଲୋକେ ଅଧିକ ପସନ୍ଦ କରୁଛନ୍ତି । ଚଳିତ ବର୍ଷର ଆଦିବାସୀମେଳାକୁ ବହୁ ପରିମାଣରେ ବିଦେଶୀ ପର୍ଯ୍ୟଟକ ଆସୁଛନ୍ତି ।
ସପ୍ତମ ସଂଧ୍ୟାରେ ଜର୍ମାନ, ୟୁରୋପ, ଜାପାନ, ନେଦରଲ୍ୟାଣ୍ଡ, ରୁଷିଆ, ସିଙ୍ଗାପୁର ଭଳି ବାହାର ଦେଶରୁ ଅନ୍ୟୁନ ୧୬୦ ଜଣ ବିଦେଶୀ ପର୍ଯ୍ୟଟକ ଭ୍ର୍ରମଣ କରିବା ସହ ଆଦିବାସୀ ମେଳାର ସାଂସ୍କୃତିକ କାର୍ଯ୍ୟକ୍ରମକୁ ଆନନ୍ଦର ସହ ଉପଭୋଗ କରିବା ସହ ପ୍ରତି ଷ୍ଟଲରୁ ଷ୍ଟଲକୁ ବୁଲି ଆନନ୍ଦ ନେଇଥିଲେ ।
କେନ୍ଦ୍ରାପଡ଼ା, ଜାନୁଆରୀ ୧୮(ଲୋକାଲ ୱାୟାର): ମାଛଚାଷ ଆଉ ପୁରୁଷମାନଙ୍କ ଏକଚାଟିଆ ଅଧିକାର ହୋଇ ରହିନାହିଁ ଏବଂ ମହିଳା ଚାଷୀମାନେ ମଧ୍ୟ ମିଳିତ ପ୍ରୟାସରେ ମାଛ ଜାଆଁଳ ପ୍ରସ୍ତୁତ କରି ବେଶ୍ ଦୁଇ ପଇସା ରୋଜଗାର କରିପାରୁଛନ୍ତି, ଏହାର ପ୍ରମାଣ ଦେଖିବାକୁ ମିଳିଛି କେନ୍ଦ୍ରାପଡ଼ା ଜିଲ୍ଲାରେ।
କୃଷି କ୍ଷେତ୍ରର ବିକାଶ ଲାଗି କେନ୍ଦ୍ର ସରକାରଙ୍କ ଦ୍ବାରା ପ୍ରଚଳିତ ରାଷ୍ଟ୍ରୀୟ କୃଷି ବିକାଶ ଯୋଜନାରେ ସାମିଲ ହୋଇ କେନ୍ଦ୍ରାପଡ଼ା ଜିଲ୍ଲାର କେତେକ ସ୍ବୟଂ ସହାୟକ ଗୋଷ୍ଠୀର ମହିଳା ସଦସ୍ୟାମାନେ ମାଛ ଜାଆଁଳ ଦ୍ବାରା ସେମାନଙ୍କ ପରିବାରର ଆୟ ବଢ଼ାଇବାରେ ସକ୍ଷମ ହୋଇପାରିଛନ୍ତି।
ଏହି କ୍ରମରେ ରାଜନଗର ବ୍ଲକ ଅନ୍ତର୍ଗତ ବସନ୍ତପୁର ଗାଁର ମହିଳା ସ୍ବୟଂ ସହାୟକ ଗୋଷ୍ଠୀ ସଦସ୍ୟା ଜୟନ୍ତୀ ରାଉତ କହିଛନ୍ତି ଯେ, ଏହା ତାଙ୍କ ପରିବାର ଚଳିବା ପାଇଁ ଏବେ ଆଶାର ଆଲୋକ ହୋଇ ଆସିଛି।
ମା ବୁଢ଼ୀ ମଙ୍ଗଳା ମହିଳା ସ୍ବୟଂ ସହାୟକ ଗୋଷ୍ଠୀର ସଦସ୍ୟା ଜୟନ୍ତୀ ଏବେ ଏଥିରୁ ମାସିକ ୩ ହଜାର ଟଙ୍କାରୁ ୫ ହଜାର ଟଙ୍କା ଲେଖାଏଁ ଉପାର୍ଜନ କରିପାରୁଥିବା ଲୋକାଲ୍ ଓ୍ବାୟାରକୁ ସୂଚନା ଦେଇଛନ୍ତି।
ସେହିପରି ୨୦୧୮ରେ ସ୍ଥାପିତ ବାବା ଜଳେଶ୍ବର ସ୍ବୟଂ ସହାୟକ ଗୋଷ୍ଠୀର ସଦସ୍ୟା ଅଂଜଳି ସେଠୀ ମଧ୍ୟ ଜୟନ୍ତୀଙ୍କ ଭଳି ମାଛ ଜାଆଁଳରୁ ଉପାର୍ଜନ କରି ତାଙ୍କ ପରିବାର ପ୍ରତିପୋଷଣ କରିପାରୁଥିବା କହିଛନ୍ତି।
ଆଉ କେବଳ ଜୟନ୍ତୀ କି ଅଂଜଳି ନୁହନ୍ତି, ଏମାନଙ୍କ ଭଳି କେନ୍ଦ୍ରାପଡ଼ା ଜିଲ୍ଲାର ଅନେକ ମହିଳାଙ୍କୁ ଏହା ସ୍ବାବଲମ୍ବୀ କରିପାରିଛି।
ଗରଦପୁର ବ୍ଲକ୍ ଅନ୍ତର୍ଗତ ଏଣ୍ଟାଳପୁରରେ ଥିବା ସିଦ୍ଧ ମହାବୀର ସ୍ବୟଂ ସହାୟକ ଗୋଷ୍ଠୀର ସଂପାଦିକା ଲକ୍ଷ୍ମୀପ୍ରିୟା ମଲ୍ଲିକ କହିଛନ୍ତି ଯେ, ମାଛ ଜାଆଁଳ ପ୍ରସ୍ତୁତ କରିବା ଦ୍ବାରା ତାଙ୍କ ଅଂଚଳରେ ବହୁ ମହିଳାଙ୍କର ଜୀବନ ଧାରଣ ମାନରେ ଉନ୍ନତି ଘଟିଛି।
ଏହି ମହିଳାମାନେ କେବଳ ମାଛ ଜାଆଁଳ ପ୍ରସ୍ତୁତ କରୁନାହାନ୍ତି, ଏମାନେ ମଧ୍ୟ ସେଗୁଡ଼ିକୁ ନିଜେ ବିକି ବେଶ୍ ଦୁଇ ପଇସା ଉପାର୍ଜନ କରିପାରୁଛନ୍ତି।
"ଆମେ ଏବେ ଆମର ଦୁଇ ପିଲାଙ୍କ ଉଚ୍ଚଶିକ୍ଷା ପାଇଁ ମାସିକ ୩ ହଜାରରୁ ୫ ହଜାର ଟଙ୍କା ଲେଖାଏଁ ସଂଚୟ କରିପାରୁଛୁ," ବୋଲି ଲକ୍ଷ୍ମୀପ୍ରିୟା କହନ୍ତି।
ଏହିପରି ଭାବରେ ମତ୍ସ୍ୟ ବିଭାଗର ସହଯୋଗ ଯୋଗୁଁ କେନ୍ଦ୍ରାପ଼ଡ଼ା ଜିଲ୍ଲାର ପ୍ରାୟ ୩୮୯ ଟି ସ୍ବୟଂ ସହାୟକ ଗୋଷ୍ଠୀର ପାଖାପାଖି ୪ ହଜାର ସଦସ୍ୟା ମାଛ ଜାଆଁଳ ପ୍ରସ୍ତୁତ କରି ଭଲ ରୋଜଗାର କରିପାରୁଛନ୍ତି।
" ପୋଖରୀ ପାଇଁ ହେକ୍ଟର ପିଛା ସରକାର ୯୦ ହଜାର ଟଙ୍କା ଲେଖାଏଁ ଦେଉଛନ୍ତି, ସେଥିରେ ପୁଣି ୬୦ ପ୍ରତିଶତ ସବସିଡି ରହିଛି। ଏହା ମାଛ ଜାାଆଁଳ ପ୍ରସ୍ତୁତିରେ ବେଶ୍ ସହାୟକ ହେଉଛି," ବୋଲି ମତ୍ସ୍ୟ ଉନ୍ନୟନ ଅଧିକାରୀ ମମତା ମହାପାତ୍ର କହିଛନ୍ତି।
ମତ୍ସ୍ୟ ଉନ୍ନୟନ ବିଭାଗ କେବଳ ଏହି ମହିଳାମାନଙ୍କୁ ମାଛ ବିହନ ଯୋଗାଇଦେଉଛି, ତାହା ନୁହେଁ, ଏଥିସହିତ ଔଷଧ ଓ ସେମାନଙ୍କ ପାଇଁ ଖାଦ୍ୟ ଓ ଔଷଧ ମଧ୍ୟ ଯୋଗାଇଦେଉଥିବା ମମତା ସୂଚନା ଦେଇଛନ୍ତି।
ମାଛ ଜାଆଁଳ ପ୍ରସ୍ତୁତି କେବଳ କେନ୍ଦ୍ରାପଡ଼ା ଜିଲ୍ଲାର ଲୋକଙ୍କୁ ଜୀବନଜୀବିକା ଯୋଗାଇଛି ତାହା ନୁହେଁ, ଗ୍ରାମାଞ୍ଚଳରେ ଏହା ମଧ୍ୟ ଏକ ଛୋଟିଆ ନୀଳ ବିପ୍ଲବରେ ପରିଣତ ହୋଇଗଲାଣି ବୋଲି ସାମାଜିକ କର୍ମୀ ଅମରବର ବିଶ୍ବାଳ କହିଛନ୍ତି।
କଟକ,ଜାନୁୟାରୀ ୧୪ (ଲୋକାଲ ୱାୟାର) : ରାଜ୍ୟରେ ଶୀତର ଲହରି ଜାରି ରହିଥିବା ବେଳେ କଟକରେ ଶୀତବସ୍ତ୍ରର ଚାହିଦା ବୃଦ୍ଧି ପାଇଛି।
ଶୀତ ଆରମ୍ଭରୁ ହାତ ବାନ୍ଧି ବସିଥିବା ଶୀତ ବସ୍ତ୍ର ବ୍ୟବସାୟୀ ମାନେ ଶେଷ ଆଡକୁ ରେକର୍ଡ ପରିମାଣର ବ୍ୟବସାୟ କରିଥିବା ଜଣେ ବ୍ୟବସାୟୀ ସୋମବାର ଦିନ କହିଛନ୍ତି।
ବିଶେଷ କରି ନଭେମ୍ବର ମାସରୁ ଶୀତ ପୋଷାକ ବ୍ୟବସାୟ ଆରମ୍ଭ ହୋଇଥିଲେ ମଧ୍ୟ ପ୍ରାୟ ଦୁଇ ମାସ ବ୍ୟବସାୟ ମାନ୍ଦା ରହିଥିବା ବେଳେ ଏକ ସପ୍ତାହରେ ଖୁବ ଭଲ ବ୍ୟବସାୟ ହୋଇଛି।
କଟକ ସହରର ସର୍ବନିମ୍ନ ତାପମାତ୍ରା ୧୦ ଡିଗ୍ରି ସେଲସିୟସ ତଳକୁ ଖସିଯାଉଥିବାରୁ ଏହି ଷ୍ଟଲ ଗୁଡିକରେ ବ୍ୟବସାୟ ଆଶା ଠାରୁ ଅଧିକ ହୋଇଛି।
କଟକ,ଜାନୁଆରୀ ୭ (ଲୋକାଲ ୱାୟାର):ବିଗତ ଏକ ସପ୍ତାହ ମଧ୍ୟରେ ୧୦ ଗ୍ରାମ ସୁନା ଦରରେ ପ୍ରାୟ ୧୧୦୦ଟଙ୍କା ବୃଦ୍ଧି ଘଟିଥିବାରୁ ରାଜ୍ୟରେ ସୁନା କାରବାର ପ୍ରଭାବିତ ହୋଇଥିବା କଟକର ଜଣେ ସୁନା ବ୍ୟବସାୟୀ ପ୍ରଫୁଲ୍ଲ କୁମାର ସାହୁ କହିଛନ୍ତି।
ପୂର୍ବରୁ ସର୍ବ ଭାରତୀୟସ୍ତରରେ ଆର୍ଥିକ ମାନ୍ଦାବସ୍ଥା ଯୋଗୁ ଆମ ରାଜ୍ୟରେ ସୁନା କିଣାବିକା ପ୍ରଭାବିତ ହୋଇଥିବା ବେଳେ ଏବେ ସୁନା ଦରବୃଦ୍ଧି ଏହି ବ୍ୟବସାୟ ଉପରେ ନକରାତ୍ମକ ପ୍ରଭାବ ପକାଇଛି।
ଚଳିତ ମାସ ପହିଲାରେ ୨୪ କ୍ୟାରେଟ ସୁନା ଦର ୧୦ ଗ୍ରାମ ପ୍ରତି ୪୦,୩୧୩ଟଙ୍କା ରହିଥିଲା ବେଳେ ୨୨କ୍ୟାରେଟ ସୁନା ଦର ୩୮୩୬୩ଟଙ୍କା ଥିଲା ।
ତେବେ ଏକ ସପ୍ତାହ ମଧ୍ୟରେ ୨୪ କ୍ୟାରେଟ ସୁନା ୧୧୩୯ଟଙ୍କା ବୃଦ୍ଧି ପାଇ ୪୧୧୫୨ଟଙ୍କା ଥିଲା ବେଳେ ୨୨ କ୍ୟାରେଟ ସୁନା ବି ୮୦୯ଟଙ୍କା ବୃଦ୍ଧି ପାଇ ୩୯୧୭୨ଟଙ୍କାରେ ପହଞ୍ଚିଛି ।
କଟକ,ଡିସେମ୍ବର ୨୨(ଲୋକାଲ ୱାୟାର): ଆର୍ଥିକ ମାନ୍ଦାବସ୍ଥା ଯୋଗୁ ଏଥର ନୂଆ ବର୍ଷ ଡାଏରୀ ବିକ୍ରି ହ୍ରାସ ପାଇଥିବା ବେଳେ ସରକାରୀ ଡାଏରୀ ଅନ ଲାଇନରେ ବୁକିଂ ହେଉଥିବା ସରକାରୀ ଛାପାଖାନାର ଜଣେ ପଦାଧିକାରୀ ଶନିବାର ଦିନ କହିଛନ୍ତି।
କଟକ ବକ୍ସିବଜାର ମହାବୀର ଷ୍ଟୋରର ବ୍ୟବସାୟୀ ମନୀଷ ଜୈନଙ୍କ କହିବାନୁଯାୟୀ ସାଧାରଣତଃ ଅକ୍ଟୋବର ମାସ ଶେଷରୁ ଡାଏରୀ ବିକ୍ରି ଆରମ୍ଭ ହୋଇଯାଇଥାଏ ।
ଡିସେମ୍ବର ତୃତୀୟ ସପ୍ତାହ ବେଳକୁ ବିକ୍ରି ପ୍ରାୟ ୫୦ପ୍ରତିଶତରୁ ଅଧିକ ହୋଇଯାଇଥାଏ । ବାକି ୫୦ ପ୍ରତିଶତ ଦୁଇ ଚାରି ଦିନ ମଧ୍ୟରେ ହୋଇଥାଏ।
ହେଲେ ଏଥର ଆରମ୍ଭରୁ ବିକ୍ରି ମାନ୍ଦା ରହିଛି । ଗୋଟିଏ ପଟରେ ମୋବାଇଲ ଓ ଡିଜିଟାଲ ଡାଏରୀର ପ୍ରଭାବ ଡାଏରୀ ବ୍ୟବସାୟ ଉପରେ ପ୍ରଭାବ ପକାଇଥିବା ବେଳେ ଆର୍ଥିକ ମାନ୍ଦାବସ୍ଥା ଯୋଗୁ ବିକ୍ରି ହ୍ରାସ ପାଇଛି।
କଟକ ସରକାରୀ ଛାପାଖାନାର ବିଭାଗୀୟ ଅଧିକାରୀଙ୍କ କହିବାନୁସାରେ ଚଳିତ ବର୍ଷ ପ୍ରାୟ ୬୦ ହଜାରରୁ ଅଧିକ ସରକାରୀ ଡାଏରୀ ଓ ପ୍ରାୟ ୪ଲକ୍ଷରୁ ଅଧିକ କ୍ୟାଲେଣ୍ଡର ଛପା କାର୍ଯ୍ୟ ଚାଲୁ ରହିଛି । ଆସନ୍ତା ୨୭ତାରିଖରୁ ଏହାର ବିକ୍ରି ଆରମ୍ଭ ହେବ।
ସରକାରୀ ଡାଏରୀରେ ବିଭିନ୍ନ ସରକାରୀ ତଥ୍ୟ ଉପଲବ୍ଧ ହେଉଥିବାରୁ ଏହି ଡାଏରୀର ଚାହିଦା ପୂର୍ବ ପରି ରହିଛି ଓ ଏହାର ମୂଲ୍ୟ ୧୫୦ ଟଙ୍କା ରହିଛି।
ସରକାରୀ ଡାଏରୀକୁ ଓଡିଶା ସରକାରୀ ମୁଦ୍ରଣାଳୟ ପକ୍ଷରୁ ପ୍ରଥମ କରି ଅନଲାଇନରେ ବିକ୍ରି କରାଯିବାର ବ୍ୟବସ୍ଥା ଆରମ୍ଭ ହୋଇଛି।
